Návrh NARIADENIE RADY ktorým sa ukončuje čiastočné opätovné otvorenie predbežného revízneho antidumpingového prešetrovania týkajúceho sa dovozu polyetyléntereftalátového (PET) filmu s pôvodom v Indii /* KOM/2011/0457 v konečnom znení - 2011/0198 (NLE) */





DÔVODOVÁ SPRÁVA 1. KONTEXT NÁVRHU - Dôvody a ciele návrhu Tento návrh sa týka uplatňovania nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“), v konaní týkajúcom sa dovozu polyetyléntereftalátového (PET) filmu s pôvodom v Indii. Dňa 20. mája 2010 sa opätovne otvorilo predbežné preskúmanie v súvislosti s týmto antidumpingovým konaním. Opätovné otvorenie prešetrovania sa obmedzilo na vykonanie rozsudku Všeobecného súdu, pokiaľ ide o spoločnosť MTZ Polyfilms Limited. Cieľom tohto návrhu je ukončiť toto čiastočné opätovné otvorenie prešetrovania. - Všeobecný kontext Tento návrh sa predkladá v kontexte vykonania základného nariadenia a je výsledkom prešetrovania, ktoré sa uskutočnilo v súlade s hmotnoprávnymi a procesnoprávnymi požiadavkami stanovenými v základnom nariadení. - Existujúce ustanovenia v oblasti návrhu Platné konečné opatrenia boli uložené nariadením Rady (ES) č. 1292/2007 z 30. októbra 2007. Vzhľadom na uplynutie platnosti vyrovnávacích opatrení, ktoré boli predtým súbežne zavedené, boli opatrenia naposledy zmenené a doplnené vykonávacím nariadením Rady (EÚ) č. 469/2011 z 13. mája 2011. Oznámenie, ktorým sa čiastočne opätovne otvorilo predbežné preskúmanie v súvislosti s týmto konaním, bolo uverejnené 20. mája 2010 (2010/C 131/03). - Súlad s inými politikami a cieľmi Únie Neuplatňuje sa. 2. KONZULTÁCIE SO ZAINTERESOVANÝMI STRANAMI A POSÚDENIE VPLYVU - Konzultácie so zainteresovanými stranami Zainteresované strany, ktorých sa konanie týka, mali možnosť obhajovať svoje záujmy počas prešetrovania v súlade s ustanoveniami základného nariadenia. - Získavanie a využívanie expertízy Externá expertíza nebola potrebná. - Posúdenie vplyvu Tento návrh je výsledkom vykonávania základného nariadenia. Základné nariadenie neobsahuje ustanovenia vyžadujúce všeobecné posúdenie vplyvu, obsahuje však úplný zoznam podmienok, ktoré sa musia posúdiť. 3. PRÁVNE PRVKY NÁVRHU - Zhrnutie navrhovaného opatrenia Dňa 20. mája 2010 Komisia čiastočne opätovne otvorila predbežné revízne antidumpingové prešetrovanie týkajúce sa dovozu PET filmu s pôvodom okrem iného v Indii, ktoré viedlo k zmene antidumpingových opatrení nariadením Rady (ES) č. 366/2006. Dôvodom na uvedené čiastočné opätovné otvorenie prešetrovania bol rozsudok Všeobecného súdu zo 17. novembra 2009 vo veci T-143/06, v ktorom Všeobecný súd zrušil nariadenie o zmene a doplnení v rozsahu, v akom spoločnosti MTZ Polyfilms ukladá antidumpingové clo (ďalej len „rozsudok“). Cieľom čiastočného opätovného otvorenia prešetrovania obmedzeného na spoločnosť MTZ Polyfilms bolo vykonanie uvedeného rozsudku Všeobecného súdu, pokiaľ ide o spoločnosť MTZ Polyfilms. Pripojeným návrhom nariadenia sa toto čiastočné opätovné otvorenie prešetrovania ukončí bez opätovného uloženia antidumpingového cla na dovoz PET filmu vyrobeného spoločnosťou MTZ Polyfilms. Navrhuje sa, aby Rada pripojený návrh nariadenia prijala. - Právny základ Nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva. - Zásada subsidiarity Návrh patrí do výlučnej právomoci Európskej únie. Zásada subsidiarity sa preto neuplatňuje. - Zásada proporcionality Návrh je v súlade so zásadou proporcionality z týchto dôvodov: Forma opatrenia je opísaná v uvedenom základnom nariadení a je mimo rozsahu pôsobnosti vnútroštátneho rozhodovania. Uvedenie spôsobu, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov udržiava na čo najnižšej úrovni primeranej cieľu návrhu, sa na tento prípad nevzťahuje. - Výber nástrojov Navrhované nástroje: nariadenie. Iné prostriedky by neboli primerané z tohto dôvodu: Iné prostriedky by neboli primerané, pretože základné nariadenie nestanovuje alternatívne možnosti. 4. VPLYV NA ROZPOČET Návrh nemá žiadny vplyv na rozpočet Únie. 2011/0198 (NLE) Návrh NARIADENIE RADY ktorým sa ukončuje čiastočné opätovné otvorenie predbežného revízneho antidumpingového prešetrovania týkajúceho sa dovozu polyetyléntereftalátového (PET) filmu s pôvodom v Indii RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva[1] (ďalej len „základné nariadenie“), a najmä na jeho článok 9 a článok 11 ods. 3 a 6, so zreteľom na návrh, ktorý predložila Európska komisia (ďalej len „Komisia“) po porade s poradným výborom, keďže: 1. POSTUP 2. Existujúce opatrenia 3. Nariadením (ES) č. 1676/2001[2] (ďalej len „pôvodné nariadenie“) Rada uložila konečné antidumpingové clo na dovoz polyetyléntereftalátového (PET) filmu s pôvodom okrem iného v Indii. Antidumpingové clo na dovoz PET filmu s pôvodom v Indii bolo 8. marca 2006 nariadením Rady (ES) č. 366/2006[3] (ďalej len „nariadenie o zmene a doplnení“) a po čiastočnom predbežnom revíznom prešetrovaní zmenené. 4. Konečné antidumpingové clo na dovoz PET filmu s pôvodom v Indii bolo 6. novembra 2007 nariadením Rady (ES) č. 1292/2007[4] (ďalej len „nariadenie o preskúmaní pred uplynutím platnosti“) a po preskúmaní pred uplynutím platnosti potvrdené. 5. Spoločnosti MTZ Polyfilms Ltd (ďalej len „spoločnosť MTZ Polyfilms“), indickému vyvážajúcemu výrobcovi, ktorý spolupracoval v rámci uvedených prešetrovaní, bola v pôvodnom nariadení priznaná individuálna colná sadzba. Táto colná sadba bola nariadením o zmene a doplnení zrevidovaná. 6. Dňa 27. februára 2006 podala spoločnosť MTZ Polyfilms na Všeobecnom súde (pred nadobudnutím platnosti Lisabonskej zmluvy „Súd prvého stupňa“) žalobu, ktorou sa domáhala zrušenia nariadenia o zmene a doplnení v rozsahu, v akom sa vzťahuje na spoločnosť MTZ Polyfilms[5]. 7. Svojím rozsudkom zo 17. novembra 2009 vo veci T-143/06[6] Všeobecný súd zrušil nariadenie o zmene a doplnení v rozsahu, v akom ukladá spoločnosti MTZ Polyfilms antidumpingové clo (ďalej len „rozsudok“). Všeobecný súd skonštatoval, že nariadenie o zmene a doplnení bolo prijaté na nesprávnom právnom základe. Všeobecný súd bol predovšetkým toho názoru, že článok 11 ods. 3 základného nemôže slúžiť ako právny základ, ktorým sa inštitúciám umožňuje neuplatňovať pri určovaní vývoznej ceny metodológiu predpísanú podľa článku 2 ods. 8 a 9 základného nariadenia. 8. Konečné antidumpingové clo na dovoz PET filmu s pôvodom v Indii bolo zmenené 13. mája 2011 nariadením (EÚ) č. 469/2011[7] vzhľadom na uplynutie platnosti dovtedy súbežne platiaceho vyrovnávacieho cla 9. marca 2011. 9. Čiastočné opätovné otvorenie prešetrovania 10. Dňa 20. mája 2010 bolo v Úradnom vestníku Európskej únie uverejnené oznámenie[8]. Týmto oznámením boli strany informované, že vzhľadom na rozsudok Všeobecného súdu uvedený v odôvodnení 5 sa už na dovoz PET filmu vyrobeného spoločnosťou MTZ Polyfilms do Európskej únie nevzťahujú antidumpingové opatrenia uložené nariadením o zmene a doplnení a nariadením o preskúmaní pred uplynutím platnosti a že konečné antidumpingové clo z príslušného výrobku vyrobeného spoločnosťou MTZ Polyfilms zaplatené podľa uvedených nariadení by sa malo vrátiť alebo odpustiť. 11. Oznámením sa takisto čiastočne opätovne otvorilo relevantné predbežné revízne antidumpingové prešetrovanie týkajúce sa dovozu PET filmu s pôvodom okrem iného v Indii, aby sa vykonal uvedený rozsudok Všeobecného súdu, pokiaľ ide o spoločnosť MTZ Polyfilms. 12. Tým istým oznámením sa okrem toho spoločnosť MTZ Polyfilms vyzvala na predloženie riadne podloženej žiadosti o preskúmanie v súlade s ustanoveniami článku 11 ods. 3 základného nariadenia, ak by už nepovažovala za platné aspekty zistení, ktoré viedli k prijatiu nariadenia o zmene a doplnení, okrem aspektu uvedeného v odôvodnení 5. 13. Komisia oficiálne informovala spoločnosť MTZ Polyfilms, zástupcov vyvážajúcej krajiny, iných indických vyvážajúcich výrobcov, ktorí spolupracovali pri prešetrovaní vedúcom k prijatiu nariadenia o zmene a doplnení, a odvetvie Únie o čiastočnom opätovnom otvorení prešetrovania. Zainteresovaným stranám sa umožnilo, aby písomne vyjadrili svoje stanoviská a boli vypočuté v lehote stanovenej v oznámení. 14. Od dvoch vyvážajúcich výrobcov z Indie (pričom jedným z nich bola priamo dotknutá strana, t. j. spoločnosť MTZ Polyfilms) a od výrobného odvetvia Únie boli doručené vyjadrenia. 15. VÝKON ROZSUDKU 16. Úvodná poznámka 17. V rámci úvodnej poznámky je dôležité uviesť, že spoločnosť MTZ Polyfilms nereagovala na výzvu uvedenú v odôvodnení 9. 18. Pripomienky zainteresovaných strán 19. Spoločnosť MTZ Polyfilms tvrdila, že čiastočné opätovné otvorenie revízneho prešetrovania je protiprávne, pretože v základnom nariadení neexistuje špecifické ustanovenie, ktorým sa umožňuje, aby sa prešetrovanie opätovne otvorilo. Tá istá spoločnosť takisto uviedla, že odkaz Komisie v oznámení uvedenom v odôvodnení 7 na rozsudok vo veci IPS (ďalej len „rozsudok IPS“)[9] bol chybný, pretože uvedený rozsudok sa týkal antidumpingového konania, ktoré sa začalo v inom právnom rámci, keďže podľa základného nariadenia, ktoré bolo vtedy v platnosti, tvorilo antidumpingové konanie viacero štádií, ku ktorým patrilo počiatočné prešetrovanie a všetky nasledujúce revízne prešetrovania. Rozsudok IPS sa preto zaoberal možnosťou otvoriť nové prešetrovanie v rámci prebiehajúceho konania. V základnom nariadení z roku 1995 sa nerozlišuje medzi konaním a prešetrovaním a v predloženom prípade nezačala Komisia nové prešetrovanie v rámci konania, ale opätovne otvorila prešetrovanie, ktoré bolo podľa spoločnosti MTZ Polyfilms už ukončené uložením konečných opatrení. Spoločnosť MTZ Polyfilms uviedla, že vec IPS nemôže slúžiť ako precedens, pretože sa pri nej vychádzalo z nariadenia Rady (EHS) č. 2423/88 z 11. júla 1988 o ochrane proti dumpingovému alebo subvencovanému dovozu z krajín, ktoré nie sú členmi Európskeho hospodárskeho spoločenstva[10] (ďalej len „staré základné nariadenie“), podľa ktorého sa ešte neuplatňovali záväzné lehoty, najmä pokiaľ ide o lehotu na ukončenie revízneho prešetrovania najneskôr do 15 mesiacov od dátumu jeho začatia. Argumentovala, že v tomto prípade uplynula 15 mesačná lehota krátko po opätovnom otvorení prešetrovania 20. mája 2010, keďže zmenené opatrenia boli uložené viac ako 14 mesiacov po začatí čiastočného predbežného revízneho prešetrovania. Na záver, uvedený rozsudok si podľa spoločnosti MTZ Polyfilms nevyžadoval žiadne vykonávacie opatrenia, keďže je jasný zo všetkých hmotnoprávnych aspektov, jednoduchý a bez akýchkoľvek špecifických výhrad a/alebo obmedzení ruší nariadenie o zmene a doplnení, pokiaľ ide o dovoz PET filmu vyrobeného spoločnosťou MTZ Polyfilms do Únie. 20. Iný indický vyvážajúci výroba PET filmu, ktorý spolupracoval pri predbežnom preskúmaní, argumentoval, že keďže pri výpočte jeho dumpingového rozpätia uplatnili inštitúcie ten istý prístup, ktorý Všeobecný súd vo svojom rozsudku odmietol, inštitúcie by teraz mali zrevidovať aj metodológiu na výpočet dumpingu tejto spoločnosti, čo by viedlo k neexistencii dumpingového rozpätia. 21. Výrobné odvetvie Únie tvrdilo, že po zrušení nariadenia o zmene a doplnení, pokiaľ ide o uloženie antidumpingového cla spoločnosti MTZ Polyfilms, by sa teraz mala opätovne uložiť individuálna colná sadzba vypočítaná a uložená v roku 2001, keďže sa pri predbežnom preskúmaní zistilo, že spoločnosť MTZ Polyfilms sa naďalej dopúšťa dumpingu so značným rozpätím. V tejto súvislosti takisto poukázalo na praktiky obchádzania a nesprávne uvádzaného pôvodu, ktorých sa indickí vývozcovia údajne už dlhší čas dopúšťajú. Okrem toho tvrdilo, že v Indii je veľmi veľká nadmerná kapacita a že na viacerých iných hlavných svetových trhoch sú proti indickému PET filmu zavedené opatrenia na ochranu obchodu, čo bude nevyhnutne viesť k väčšiemu objemu dovozu PET filmu vyrobeného spoločnosťou MTZ Polyfilms na trh Únie. 22. Výrobné odvetvie Únie takisto vyzvalo Komisiu, aby zabezpečila registráciu dovozu, keďže považuje za splnené dve podmienky na takúto registráciu stanovené v článku 10 ods. 4 základného nariadenia. 23. Analýza pripomienok 24. V súvislosti s údajným protiprávnym opätovným otvorením prešetrovania sa uvádza, že v rozsudku IPS Všeobecný súd uznal, že v prípadoch, keď konanie tvorí viacero administratívnych krokov, sa zrušením jedného z takýchto krokov nezrušuje celé konanie. Antidumpingové konanie je príkladom takéhoto konania, ktoré tvorí viac krokov. Zrušenie nariadenia o zmene a doplnení vo vzťahu k jednej strane preto neznamená zrušenie celého postupu pred prijatím uvedeného nariadenia. Inštitúcie Únie sú okrem toho podľa článku 266 Zmluvy o fungovaní Európskej únie povinné rozsudku vyhovieť. Vyplýva z toho aj možnosť napraviť tie aspekty nariadenia o zmene a doplnení, ktoré viedli k jeho zrušeniu, pričom tie časti, ktoré nie sú sporné a na ktoré sa nevzťahuje rozsudok Súdneho dvora, sa ponechajú bez zmeny – ako bolo rozhodnuté vo veci C-458/98 P[11] (ďalej len „vec odvolania IPS“). Vzhľadom na uvedené sa zistilo, že tvrdenie o neexistencii právneho základu na čiastočné opätovné otvorenie revízneho prešetrovania je neodôvodnené. 25. Zistilo sa, že neodôvodnené je aj tvrdenie, že zavedením lehôt na ukončenie antidumpingových prešetrovaní sa Komisii zabraňuje postupovať prístupom zvoleným vo veci IPS. Táto lehota sa nepovažuje za relevantnú z hľadiska vykonania rozsudku Súdneho dvora Európskej únie. Takáto lehota sa v skutočnosti vzťahuje iba na dokončenie počiatočného revízneho prešetrovania, ktoré trvá od dátumu jeho začiatku do dátumu konečného opatrenia, a netýka sa žiadneho nasledujúceho opatrenia, ktoré sa môže prijať napríklad v nadväznosti na súdne preskúmanie. Malo by sa uviesť, že Všeobecný súd nevydal žiadne rozsudky opierajúce sa o takúto argumentáciu, pretože by sa tým znemožnilo dokončenie akéhokoľvek antidumpingového prešetrovania, ktoré Všeobecný súd zrušil s cieľom zohľadniť zistenia Všeobecného súdu (ako sa vyžaduje podľa článku 266 Zmluvy o fungovaní EÚ). Rozsudok Všeobecného sudu bude v skutočnosti vždy vydaný v čase, keď už uplynula lehota na prešetrovanie. 26. Pokiaľ ide o tvrdenie iného indického vyvážajúceho výrobcu PET filmu, treba uviesť, že súd zrušil nariadenie o zmene a doplnení iba v rozsahu, v akom spoločnosti MTZ Polyfilms ukladá antidumpingové clo. Rozsudok preto nie je základom na revíziu prístupu a/alebo výpočtov tykajúcich sa iných vyvážajúcich výrobcov. Toto tvrdenie sa preto muselo zamietnuť. 27. Pokiaľ ide o tvrdenie výrobného odvetvia Únie uvedené v odôvodnení 15, aj tu platí argumentácia z odôvodnenia 17, t. j. podľa judikatúry môže Komisia v prípade rozhodnutia Súdu, že došlo k protiprávnemu konaniu, opätovne začať postup prešetrovania v bode bezprostredne pred vznikom protiprávneho konania. Neexistuje preto bezprostredná potreba použiť údaje zistené skôr, za čo argumentuje výrobné odvetvie Únie. 28. Pokiaľ ide o žiadosť výrobného odvetvia Únie o registráciu dovozu, na základe informácií v žiadosti a podľa štatistických údajov, ktoré má Komisia k dispozícii, sa dospelo k záveru, že nebola splnená podmienka uvedená v článku 10 ods. 4 písm. b) základného nariadenia, t. j. podstatný nárast príslušného dovozu (pozri ďalej aj odôvodnenie 24). Žiadosť o registráciu sa preto zamietla. 29. Prešetrovanie 30. Ako je uvedené v odôvodnení 5, Všeobecný súd zrušil nariadenie o zmene a doplnení, pokiaľ ide o spoločnosť MTZ Polyfilms, keďže bol toho názoru, že článok 11 ods. 3 základného nariadenia nemôže slúžiť ako právny základ, ktorým sa inštitúciám umožňuje odchýliť sa pri určovaní vývoznej ceny od metodológie predpísanej podľa článku 2 ods. 8 a 9 základného nariadenia. Treba takisto uviesť, že všetky zistenia v nariadení o preskúmaní iné ako zistenia, o ktorých Všeobecný súd rozhodol, že sú chybné, zostávajú formálne v platnosti. Platí to najmä pri zistení, že došlo k významným zmenám v okolnostiach odôvodňujúcich zmenu antidumpingového cla uplatniteľného na spoločnosť MTZ Polyfilms. Tento aspekt preskúmania preto nebol v rámci terajšieho postupu opätovne prešetrený. Počas obdobia revízneho prešetrovania (ORP) spoločnosť MTZ Polyfilms vyvážala do Únie príslušný výrobok v rámci cenového záväzku a tento predaj rešpektoval podmienky záväzku, t. j. uskutočňoval sa za ceny, ktoré boli vyššie ako dohodnuté minimálne ceny. Z dôvodov vysvetlených v nariadení o preskúmaní sa potvrdzuje, že ceny vývozu do Únie počas obdobia revízneho prešetrovania sa nemôžu použiť pri výpočte dumpingového rozpätia pre spoločnosť MTZ Polyfilms. 31. Vzhľadom na uvedené úvahy sa terajšie prešetrovanie obmedzilo na analýzu skutočností týkajúcich sa vývozných činností spoločnosti MTZ Polyfilms, ktoré majú inštitúcie k dispozícii. V tejto súvislosti sú podľa rozhodnutia Súdneho dvora v (už uvedenom) rozsudku IPS inštitúcie oprávnené, aby pri opätovnom začatí antidumpingového prešetrovania po rozsudku zrušujúcom nariadenie, ktorým sa ukladajú antidumpingové clá, zohľadnili novšie informácie vrátane informácií pochádzajúcich z času po období pôvodného prešetrovania. Z uvedeného rozsudku takisto vyplýva, že táto možnosť zohľadniť novšie informácie za vzťahuje aj na preskúmania ako v tomto prípade. 32. Treba poznamenať, že po nadobudnutí účinnosti nariadenia o zmene a doplnení a podľa dostupných štatistických informácií sa objem dovozu PET filmu vyrobeného spoločnosťou MTZ Polyfilms výrazne znížil a od roka 2008 sa dokonca zastavil. Rada okrem toho zistila, že rozsudok, ktorým sa zrušuje nariadenie o preskúmaní, pokiaľ ide o spoločnosť MTZ Polyfilms, bol vydaný 17. novembra 2009. Oznámenie uvedené v odôvodnení 7, v ktorom sa uvádza, že po rozsudku súdu sa už na dovoz PET filmu vyrobeného spoločnosťou MTZ Polyfilms nevťahujú antidumpingové opatrenia, bolo uverejnené 20. mája 2010. Znamená to, že viac ako jeden rok sa na uvedený dovoz vzťahovalo iba vyrovnávacie clo a bežné clo, a nie antidumpingové clo. V tejto súvislosti z údajov získaných na základe článku 14 ods. 6 základného nariadenia vyplýva, že počas posledných rokov sa takýto dovoz neuskutočnil. 33. Záver 34. Na základe všetkých uvedených okolností, najmä obmedzeného rozsahu terajšieho prešetrovania, v rámci ktorého sa vzhľadom na rozsudok Všeobecného súdu nepreskúmali opätovne zistenia o existencii zmenených okolností a nedostupnosti spoľahlivej vývoznej ceny, dospela Rada k záveru, že opätovný výpočet dumpingového rozpätia pre spoločnosť MTZ Polyfilms a opätovné uloženie antidumpingového cla na vývoz PET filmu vyrobeného spoločnosťou MTZ Polyfilms by boli nevhodné. Dospelo sa preto k záveru, že revízne prešetrovanie, ktoré sa otvorilo s cieľom vykonať zistenia súdu, by sa malo ukončiť bez opätovného uloženia cla. 35. Všetky dotknuté strany boli informované o podstatných skutočnostiach a úvahách, na základe ktorých sa má ukončiť čiastočné opätovné otvorenie predbežného revízneho antidumpingového prešetrovania týkajúceho sa dovozu PET filmu s pôvodom v Indii. Boli doručené pripomienky od výrobného odvetvia Únie, ktoré zopakovalo, ako už bolo uvedené v odôvodnení 15, že spoločnosti MTZ Polyfilms by sa opätovne mala uložiť individuálna colná sadzba vypočítaná a uložená v roku 2001 a vyjadrilo názor, že zníženie objemu vývozu spoločnosti MTZ Polyfilms do Únie neznamená, že uvedená spoločnosť sa v budúcnosti pravdepodobne nedopustí poškodzujúceho dumpingu. Výrobné odvetvie Únie takisto poukázalo na to, že celkový objem dovozu PET filmu z Indie sa v poslednom čase zvýšil. S pripomienkami v odôvodnení 15 sa už zaoberalo v odôvodnení 20. Pokiaľ ide o pravdepodobné budúce správanie spoločnosti MTZ Polyfilms, neexistencia akéhokoľvek dovozu od uvedenej spoločnosti v priebehu významného časového obdobia, počas ktorého sa naň vzťahovala nízka colná sadzba, ako je už vysvetlené v odôvodnení 24, sa považuje za dostatočné preukázanie toho, že spoločnosť sa pravdepodobne nebude dopúšťať poškodzujúceho dumpingu. Aj keď sa dovoz z Indie v poslednom čase zvýšil, objem dovozu od spoločnosti MTZ Polyfilms zostal nulový, PRIJALA TOTO NARIADENIE: Článok 1 1. Čiastočné opätovné otvorenie predbežného revízneho antidumpingového prešetrovania týkajúceho sa dovozu polyetyléntereftalátového (PET) filmu s pôvodom v Indii a vyrobeného spoločnosťou MTZ Polyfilms je týmto ukončené. 2. Na dovoz PET filmu s pôvodom v Indii a vyrobeného spoločnosťou MTZ Polyfilms sa podľa tohto konania nevzťahuje antidumpingové clo. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 343, 22.12. 2009, s. 51. [2] Ú. v. ES L 227, 23.8.2001, s. 1. [3] Ú. v. EÚ L 68, 8.3.2006, s. 6. [4] Ú. v. EÚ L 288, 6.11.2007, s. 1. [5] Vec T-143/06 MTZ Polyfilms/Rada , Zb. 2009, s. II-04133. [6] Zbierka rozhodnutí Súdneho dvora 2009, s. II-04133. [7] Ú. v. EÚ L 129, 17.5.2011, s. 1. [8] Ú. v. EÚ C 131, 20.5.2010, s. 3. [9] Vec T-2/95 Industrie des poudres sphériques (IPS)/Rada , Zb. 1998, s. II-3939. [10] Ú. v. ES L 209, 2.8.1988, s. 1. [11] Vec C-458/98 P Industrie des poudres sphériques (IPS)/Rada , Zb. 2000, s. I-08147.